SF's folketingskandidat Melina Andersen fik noget af et chok, da hun onsdag mødte op på Sankt Peders Gade i Nørresundby. Omkring klokken 20:30 tirsdag aften fik hun en SMS om, at der var blevet sat ild til en af hendes valgplakater, og at naboerne på Sankt Peders Gade havde fået slukket ilden. Onsdag troppede hun så op for at se, hvordan og hvor meget skade, der var sket. Og det var et ubehageligt syn, der mødte hende. - Det er vildt ubehageligt. Jeg har set masser af nedrevne og tegnede plakater, men jeg har snakket med mine partikollegaer, og ingen har før set det med at sætte ild til en valgplakat, siger Melina Andersen. Folketingskandidaten har anmeldt hærværket til politiet, og gerningsmanden har gjort et grundigt stykke arbejde for at brænde plakaten. - Det er lavet af plastic, så det er svært at brænde. Det er en, der har hældt tændvæske ud på ansigtet og sat ild til det. Det er jo helt smeltet, hvor mit ansigt og krop er, men man kan stadig se mit navn og citat, siger Melina Andersen. Det er første gang, at Melina Andersen stiller op til folketingsvalget, og da hun sagde ja tak til det, var det ikke afbrændte plakater, hun havde forventet. - Jeg var ikke forberedt på, at sådan noget ville ske i min første valgkamp, siger hun.

Referat:
Det var en ubehagelig overraskelse, der ventede Melina Andersen fra SF, da hun onsdag mødte op ved en af sine valgplakater.